Na temelju članka 70. stavak 2. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18), a u svezi s člankom 17. stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (Narodne novine broj 132/13), člankom 43. Zakona o zaštiti na radu (Narodne novine broj 71/14, 118/14 i 154/14), člankom 25. do članka 32. Zakona o provedbi Opće uredbe o zaštiti podataka (Narodne novine broj 42/18) te člankom 44. Statuta Srednje škole Tina Ujevića Kutina, Školski odbor Srednje škole Tina Ujevića, na sjednici održanoj 18. ožujka 2019.

d o n o s i

**Pravilnik o video nadzoru i obradi osobnih podataka nastalih provođenjem video nadzora**

*I. Pojmovi:*

Članak 1.

1. Osobni podaci - znače svi podaci koji se odnose na pojedinca čiji je identitet utvrđen ili se može utvrditi;
2. Ispitanik - pojedinac čiji se identitet može utvrditi ili osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca;
3. Obrada podataka - svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje;
4. Voditelj obrade podataka - fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice;
5. Izvršitelj obrade - fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade.

*II. Prikupljanje i obrada osobnih podataka putem video nadzora*

Članak 2.

Ovim pravilnikom regulirano je prikupljanje, obrada i čuvanje osobnih podataka korištenjem sustava video nadzora koje provodi Srednja škola Tina Ujevića u Kutini (u daljnjem tekstu: Škola) kao voditelj i izvršitelj obrade u smislu odredbe čl. 4. st. 7. i st. 8. Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije, L 119 od 04.05.2016. godine, dalje u tekstu: Opća uredba o zaštiti podataka)

Škola koristi sustav video nadzora zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

Škola prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničena na ispunjenje svrhe i stavka 2. ovog članka.

U svrhu iz stavka 2. ovog članka u obuhvatu sustava video nadzora su prostor koji se nalazi neposredno okolo Škole kao i pripadajuće javne površine te sva ulazna i izlazna vrata u Školu.

Video nadzor radnih prostorija ne smije obuhvaćati prostorije za odmor, osobnu higijenu i presvlačenje.

Članak 3.

Podaci prikupljeni korištenjem sustava video nadzora nalaze se na snimaču koji je u uredu ravnatelja Škole.

Pristup podacima odnosno uvid u sadržaj nastao korištenjem sustava video nadzora imaju ravnatelj Škole i službenik za zaštitu osobnih podataka.

Pristup podacima odnosno uvid u sadržaj nastao korištenjem sustava video nadzora, osim osobama navedenim u stavku 2. ovog članka, moguć je i u drugim slučajevima određenim zakonom ili odlukom ravnatelja.

Pristup podacima, odnosno uvid u sadržaj nastao korištenjem sustava video nadzora moguć je isključivo preko monitora koji se nalazi u uredu ravnatelja Škole.

Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim zakonom.

Članak 4.

Podaci prikupljeni korištenjem sustava video nadzora čuvaju se najduže 30 dana, a nakon proteka tog vremena podaci se brišu ili uništavaju na odgovarajući način.

Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

Članak 5.

Škola je dužna označiti da je objekt odnosno pojedina prostorija u njemu te vanjska površina objekta pod videonadzorom, a oznaka treba biti vidljiva najkasnije prilikom ulaska u perimetar snimanja.

Obavijest iz stavka 1. ovoga članka sadržava sljedeće obavijesti:

* 1. da je unutarnji ili vanjski prostor pod video nadzorom
	2. podatke o Školi kao voditelju obrade
	3. podatke za kontakt putem kojih ispitanik može ostvariti svoja prava propisana Poglavljem III. Opće uredbe o zaštiti podataka

Članak 6.

Škola je dužna uspostaviti automatizirani sustav zapisa za evidentiranje pristupa snimkama video nadzora koji će sadržavati vrijeme i mjesto pristupa, kao i oznaku osoba koje su izvršile pristup podacima prikupljenim putem videonadzora.

 *III. Prijelazne i završne odredbe*

Članak 7.

Ovaj Pravilnik stupa na snagu osmog (8.) dana od dana objave na oglasnoj ploči i web stranici Škole.

Ovim Pravilnikom u cijelosti se stavlja van snage Pravilnik o video nadzoru Srednje škole Tina Ujevića Kutina koji je objavljen na oglasnoj ploči Škole dana 19.02.2018. godine.

KLASA: 602-03/19-17/01

 URBROJ: 2176-58-19-01

 Kutina, 18. ožujka 2019. godine

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Iva Leško Turkalj, prof.

*Pravilnik o video nadzoru i obradi osobnih podataka nastalih provođenjem video nadzora u Srednjoj školi Tina Ujevića Kutina je objavljen na oglasnoj ploči Škole dana 26. ožujka 2019. godine, a stupio je na snagu 3. travnja 2019. godine.*